Yesu udwoko hekalu kendo leng’ | Kwo pa Yesu\nWIC MI 103\nHekalu udoko leng’ kendo\nMATAYO 21:12, 13, 18, 19 MARKO 11:12-18 LUKA 19:45-48 YOHANA 12:20-27\nYESU UKWONG’O YEND’ULAM MAN EDWOKO HEKALU LENG’\nYESU UCIKERE NITHO KARA DHANU DUPA UNWANG’ KWO\nYesu ku julub pare gitimo diewor adek i Bethania niai ma giweko Yeriko. Kugweno mi ceng’ kas’acel, nindo 10 mi dwi mi Nisan, giai apokapiny pi nicidho i Yerusalem. Kec ubenego Yesu. Pieno kinde m’eneno yendulam, ecoro i bang’e. Nyo ebinwang’u nyinge i wie?\nKawoni utie thum mi dwi mir adek, man nitundo dwi mir abusiel de nwang’u fodi asu ulam ucego ngo nyinge. Re saa maeno ithe uluk. Yesu ubino niparu nia ebinwang’u nyinge malar cek. Ento enwang’u ngo acel de. Ithe m’uluk re m’ubino niwondo wang’gi. Eno uketho Yesu uyero kumae: “Ng’atu moko kud ucam nyingi ugambre kawono cil nja ku nja.” (Marko 11:14) E ndhundhu nica ithe ucaku ner, re julub gibinyang’ i thelembene urwonde.\nIng’ei saa ma nok, Yesu ku julub pare gitundo i Yerusalem. Ecidho i hekalu, m’elar eliewo nyaworo ku reto. Tin eciliewe aliewa kende ngo, ento ecitimo lembe moko m’urombo ku m’elar etimo oro adek i wang’e, i nindo mi Kadhukuwijo mi oro 30 R.M. (Yohana 2:14-16) M’ecidho maeni, Yesu uwok ubayu piny mi “ju ma giloko piny ku ju m’ung’iewo de ku i hekalu.” Bende, ‘eredho mesa mi juwilsente, ku kom mi ju m’uloko akuru.’ (Marko 11:15) Eyio ngo ni dhanu m’ubelabu piny migi gikadh kadok akadha de kud i lela mir hekalu pi nicidho i theng adhura mange.\nPirang’o Yesu umaku yub mi riemo dhanu m’ubeloko sente man m’ubelworo lei i hekalu? Eyero kumae: “Egore ngo kumae, Ot para jubilwong’o ot mi rwo ni thek ceke? ento wudwoke ni kagonjo mi weg ayeki.” (Marko 11:17) Elwong’ogi weg ayeki pilembe giketho bei matek mandha ni dhanu ma gibino ku yeny mi ng’iewo lei pi nithiero lam. Yesu neno nia eca utie kwo kunoke ayeki.\nM’umbe jiji, julam ma dongo, jugorcik, man dhanu mange ma dongo giwinjo pi lembe ma Yesu utimo, uketho gisayu kendo yo ma ginege ko. Ento, lembene ularere ngo igi. Ging’eyo ngo yo ma giromo ninege ko, pilembe dhanu cokiri lee pi niwinje.\nJuyahudi m’atika kendgi ngo re ma gibino i Kadhukuwijo, ento dhanu ma gijolo yioyic mi Juyahudi bende. Jugiriki de gibino nitimo thier i nindo maeno mir agba. Gigam gicidho ibang’ Filipo, saa moko nyo pi nyinge m’utie ku dhok mi Jugiriki. Ecicopere nia Filipo uneno nia lembuno cibedo cuu ngo, uketho emito ginyam i lembene kud Andrea. E Filipo gikud Andrea gitero lembene i bang’ Yesu, ma ve fodi asu ebino i hekalu.\nYesu ung’eyo nia tho pare dhingo, pieno eneno nia eno tie ngo saa mi pong’o yeny mi dhanu kunoke mi yenyo nia eng’eyere lee. E etio ku lapor pi nidwoko lembe ni jukwenda pare ario maeno, ewacu kumae: “Saa wok, ma jubiyungo ie Wod dhanu. Andhandha, ayero iwu, tek nying’ nganu kupodho i ng’om ungo etho de ngo, ebedo e kende; ento tek etho, ecego nyinge dupa.”​—Yohana 12:23, 24.\nNying’ nganu acel copo nen nia kabang’e mbe. Ento, ka jupidhe i ng’om man “etho,” e etwi edongo man ecego nyinge dupa. Kumeno bende, Yesu kende re m’utie ng’atu maleng’. Nikum gwoko bedoleng’ pare m’enyutho ni Mungu cil i tho, ebiyabu yo mi nwang’u kwo ma rondo ku rondo ni dhanu dupa ma gitie ku pidoic mi miiri gigi. Uketho eyero kumae: “Ng’atu m’umaru kwo pare erwinye; man ng’atu m’udagu kwo pare i ng’ombuni ebigwoke ni kwo ma rondo ku rondo.”​—Yohana 12:25.\nYesu ubino paru pire kende ngo, pieno eyero kumae: “Tek ng’atu moko timo ira, wek elub ng’eya; man ka m’ani ie, jatic para bende bibedo keca: tek ng’atu moko timo ira, Vwa biyunge.” (Yohana 12:26) Eno tie mugisa madit ma rukani! Ju ma Wego uyungogi, gibidikiri karacelo ku Kristu i Ker.\nYesu ung’eyo nia ebisendere man jubinege mi tek, pieno ewacu kumae: “Kawono cwinya ng’abre; e abiwacu ang’o? Vwa, lara ni saa maeni.” Eno ubenyutho ngo nia Yesu ubemito uro nitimo yeny pa Mungu. Eyero kendo kumae: “Ento kum lembe nini abino ni saa maeni.” (Yohana 12:27) Yesu uyio nitimo lembe ceke ma Mungu ukeco, uketho i ie nithiero kadok kwo pare.\nPirang’o Yesu uparu nia ebinwang’u nyingulam, ma ke nwang’u ubino ngo dwi m’ulam cek i ie?\nPirang’o Yesu ulwong’o ju m’ubelworo piny i hekalu “weg ayeki”?\nPirang’o Yesu uporere ku nying’ nganu acel, man ewinjere nenedi pi masendi man tho m’ubekure?\nYesu unyutho amora pi thier mandha